(4)

VII dalyje: 1 pastraipa pakeičiama taip: „1.A Prašymų išduoti vizą priėmimo ir nagrinėjimo organizavimas Kiekviena valstybė narė atsako už prašymų išduoti vizą priėmimo ir nagrinėjimo organizavimą. Kiekvienoje vietoje valstybės narės aprūpina savo konsulinę įstaigą reikiama įranga biometrinėms tapatybės nustatymo priemonėms imti ir (arba) rinkti arba, nepažeisdamos pirmiau minėtų atstovavimo galimybių, nusprendžia bendradarbiauti su viena ar keliomis kitomis valstybėmis narėmis. Bendradarbiavimas vyksta teikiant paslaugas bendroje vietoje vienoje iš šalių, įsteigiant bendrą prašymų išduoti vizą centrą arba , jei šie pasirinkimai negalimi, bendradarbiaujant su išorės paslaugų teikėjais. a) Kai pasirenkama teikti paslaugas bendroje vietoje, vienos ar kelių valstybių narių diplomatinių atstovybių ir konsulinių įstaigų darbuotojai nagrinėja jiems pateiktus prašymus (įskaitant biometrinių tapatybės nustatymo priemonių paėmimą) kitos valstybės narės diplomatinėje atstovybėje ar konsulinėje įstaigoje ir naudojasi tos valstybės narės įranga. Atitinkamos valstybės narės susitaria dėl paslaugų teikimo bendroje vietoje trukmės ir nutraukimo sąlygų, taip pat dėl administracinio mokesčio, kuris turi būti mokamas valstybei narei, kurios diplomatine atstovybe ar konsuline įstaiga naudojamasi. Asmenys, teikiantys prašymą išduoti vizą, turėtų kreiptis į valstybę narę, kuri yra atsakinga už prašymo išduoti vizą nagrinėjimą. b) kai steigiami „bendri prašymų išduoti vizą centrai“, dviejų ar daugiau valstybių narių diplomatinių atstovybių ir konsulinių įstaigų personalas dirba kartu viename pastate vienoje valstybėje narėje, kuriam numatyta diplomatinė arba konsulinė apsauga pagal tarptautinę teisę, arba Europos Komisijos patalpose, kurioms priimančioji valstybė narė užtikrina neliečiamybę, ir priima jiems pateiktus prašymus išduoti vizą (įskaitant biometrinių tapatybės nustatymo priemonių paėmimą). Vizos prašantys asmenys nukreipiami į valstybę narę, atsakingą už jų prašymo išduoti vizą nagrinėjimą. Valstybės narės susitaria dėl tokio bendradarbiavimo trukmės ir nutraukimo sąlygų, taip pat dėl išlaidų padalijimo tarp bendradarbiaujančių valstybių narių. Viena valstybė narė atsakinga už sutartis, susijusias su logistika, ir diplomatinius santykius su priimančiąja šalimi. c) Bendradarbiavimas su išorės paslaugų teikėjais pagal 1.B pastraipą. 1.B Bendradarbiavimas su išorės paslaugų teikėjais Jeigu dėl ypatingų aplinkybių arba priežasčių, susijusių su vietos sąlygomis konsulinėje įstaigoje, įrengti konsulinę įstaigą, kad ji galėtų imti ir (arba) rinkti biometrines tapatybės nustatymo priemones, organizuoti paslaugų teikimą bendroje vietoje arba steigti bendrą prašymų išduoti vizą centrą netikslinga, viena arba kelios valstybės narės kartu gali bendradarbiauti su išorės paslaugų teikėju priimant prašymus išduoti vizą (įskaitant biometrinių tapatybės nustatymo priemonių paėmimą). Tokiu atveju atitinkama (-os) valstybė(s) narė(s) atsako už duomenų tvarkymą, taigi ir už visus sutarties pažeidimus, visų pirma susijusius su prašymų išduoti vizą nagrinėjimui taikytinų duomenų apsaugos taisyklių laikymusi. Valstybė (-ės) narė (-ės) užtikrina, kad išorės paslaugų teikėjas pagal VII dalies 1.B. pastraipos 1b punktą vykdytų savo veiksmus valstybės narės patalpose, kurioms numatyta diplomatinė arba konsulinė apsauga pagal tarptautinę teisę, arba Europos Komisijos patalpose, kurioms priimančioji valstybė narė užtikrina neliečiamybę, dalyvaujant kvalifikuotam ir tinkamai parengtam valstybės (-ių) narės (-ių) diplomatinės atstovybės arba konsulinės įstaigos personalui, kuris atidžiai kontroliuoja išorės paslaugų teikėjo veiklą. 1.B.1 — Bendradarbiavimo su išorės paslaugų teikėjais rūšys Su išorės paslaugų teikėjais bendradarbiaujama šiais būdais [arba vienu iš jų]: a) išorės paslaugų teikėjas vykdo informacijos telefonu tarnybos funkcijas, teikdamas bendro pobūdžio informaciją apie vizos išdavimo reikalavimus ir atsako už susitikimų organizavimo sistemą; b) išorės paslaugų teikėjas teikia bendro pobūdžio informaciją apie vizos išdavimo reikalavimus, renka prašymus, patvirtinamuosius dokumentus ir biometrinius duomenis iš vizos prašančių asmenų ir prašymų išduoti vizą nagrinėjimo mokestį (kaip numatyta VII dalies 4 pastraipoje ir 12 priede) ir perduoda užpildytus dokumentus bei duomenis valstybės narės, kompetentingos nagrinėti prašymą, diplomatinei atstovybei arba konsulinei įstaigai ir pasibaigus procedūrai grąžina pasą vizos prašančiam asmeniui ar teisiniam atstovui . 1.B.2 — Valstybių narių įsipareigojimai Pagal Direktyvą 95/46/EB atitinkama (-os) valstybė(s) narė(s) pasirenka išorės paslaugų teikėją, kuris gali užtikrinti aukštą paslaugų kokybę ir visas technines ir organizacines saugumo priemones, būtinas apsaugoti, kad asmens duomenys nebūtų netyčia ar neteisėtai sunaikinti ar netyčia prarasti, pakeisti, neleistinai atskleisti ar palikti prieinami, ypač, kai tvarkomus duomenis tenka perduoti tinklu ir priimti bei perduoti dokumentus ir duomenis į konsulinę įstaigą, taip pat apsaugoti nuo bet kokių kitų neteisėtų tvarkymo būdų. Rinkdamosi išorės paslaugų teikėjus, valstybių narių diplomatinės atstovybės arba konsulinės įstaigos kruopščiai patikrina įmonės mokumą ir patikimumą (įskaitant būtinas licencijas, registraciją įmonių registre, įmonės įstatus, sutartis su bankais) ir užtikrina, kad nebūtų interesų konflikto. Valstybių narių diplomatinės atstovybės ir konsulinės įstaigos užtikrina, kad pasirinktoje įmonėje būtų atitinkamas profesinės kompetencijos lygis informacinio patikimumo ir duomenų saugumo srityse. Sudarydamos sutartis su vizų išdavimo išorės paslaugų teikėjais, valstybės narės turi vadovautis pažangiausia viešųjų pirkimų patirtimi. Išorės paslaugų teikėjai jokiomis aplinkybėmis negali naudotis VIS. Teisė naudotis VIS išimtinai priklauso tinkamai įgaliotam diplomatinių atstovybių arba konsulinių įstaigų personalui vien tik tikslais, nurodytais VIS reglamente . Atitinkama (-os) valstybė(s) narė(s) sutartį su išorės paslaugų teikėju raštu sudaro pagal Direktyvos 95/46/EB 17 straipsnį. Prieš sudarydama tokią sutartį, atitinkamos valstybės narės diplomatinė atstovybė arba konsulinė įstaiga, pateikia pagrindimą, pagal VII dalies 1.B punktą nurodydama priežastis, kodėl reikia tokios sutarties, kitų valstybių narių diplomatinėms atstovybėms bei konsulinėms įstaigoms ir Komisijos delegacijai, bendradarbiaudama vietos konsuliniu lygmeniu . Be Direktyvos 95/46/EB 17 straipsnyje nustatytų įpareigojimų, sutartyje taip pat turi būti numatytos nuostatos, kurios: a) tiksliai apibrėžia paslaugų teikėjo atsakomybę; b) įpareigoja paslaugų teikėją vykdyti funkcijas laikantis atsakingų valstybių narių nurodymų ir tvarkyti duomenis tik vizos prašančių asmenų asmens duomenų tvarkymo tikslais atsakingų valstybių narių vardu laikantis Direktyvos 95/46/EB reikalavimų; c) įpareigoja paslaugų teikėją teikti vizos prašantiems asmenims būtiną informaciją, kaip apibrėžta VIS reglamento 37 straipsnyje; d) reikalauja, kad paslaugų teikėjas užtikrintų, jog jo personalas būtų tinkamai parengtas ir laikytųsi III dalies -1 punkte numatytų taisyklių; e) reikalauja, kad paslaugų teikėjas priimtų tinkamas antikorupcines priemones; f) reikalauja, kad paslaugų teikėjas nedelsdamas atsakingai valstybei narei praneštų apie saugumo pažeidimus ar kitas problemas; g) reikalauja, kad paslaugų teikėjas registruotų visus vizos prašančių asmenų skundus ir pranešimus dėl netinkamo arba neteisėto duomenų naudojimo. Išorės paslaugų teikėjas nedelsdamas informuoja atsakingos valstybės narės diplomatinę atstovybę arba konsulinį skyrių ir koordinuoja su jomis savo veiksmus siekdamas rasti sprendimą. Skundai turi būti tvarkomi taip, kad atsakymai su paaiškinimais būtų greitai pateikiami vizos prašantiems asmenims; h) suteikia konsulinės įstaigos personalui teisę bet kada patekti į paslaugų teikėjo patalpas; i) įpareigoja paslaugų teikėją ir jo darbuotojus laikytis konfidencialumo reikalavimų , kurie taip pat taikomi, kai darbuotojai nebedirba išorės paslaugų teikėjui arba kai sutartis buvo sustabdyta arba nutraukta; j) užtikrina, kad būtų laikomasi duomenų apsaugos reikalavimų, be kita ko, įsipareigojimų dėl atskaitomybės, išorės audito, nuolatinių patikrinimų vietoje, vykdomų, inter alia , valstybių narių duomenų apsaugos institucijų, taip pat užtikrina, kad būtų nustatytos priemonės, pagal kurias būtų numatyta paslaugų teikėjo atsakomybė pažeidus privatumą reglamentuojančias nuostatas, įskaitant pareigą suteikti kompensaciją asmenims, kurie patyrė žalos dėl paslaugų teikėjo veiksmų arba neapdairumo; k) reikalauja, kad paslaugų teikėjas nedelsdamas perduotų užbaigtą bylą valstybės narės, atsakingos už prašymo nagrinėjimą, diplomatinei atstovybei arba konsulinei įstaigai ir nekopijuotų, nekauptų arba kitaip nesaugotų po perdavimo surinktų duomenų; l) reikalauja, kad paslaugų teikėjas užtikrintų, kad be leidimo nebūtų skaitomi, kopijuojami, keičiami arba naikinami vizos duomenys, kai paslaugų teikėjas juos perduoda valstybių narių, atsakingų už prašymo nagrinėjimą, diplomatinei atstovybei arba konsulinei įstaigai, ypač naudojant tinkamus šifravimo būdus; m) nustato sutarties sustabdymo ir nutraukimo sąlygas; n) siekiant užtikrinti, kad sutartys atspindėtų esamą pažangiausią praktiką, nustato peržiūros išlygą; o) nustato personalo, atsakingo už prašymų išduoti vizą nagrinėjimą ir biometrinių duomenų rinkimą, elgesio taisykles, kuriose būtų numatoma didžiausia pagarba žmogaus orumui. Visos priemonės, kurių imamasi šioms užduotims vykdyti, turi būti proporcingos tikslams, kurių šiomis priemonėmis siekiama. Nagrinėdamas prašymus, personalas nediskriminuoja asmenų dėl lyties, rasinės arba etninės kilmės, religijos arba tikėjimo, negalios, amžiaus arba lytinės orientacijos. Turėtų būti nustatyta pavyzdinė sutartis dėl konsulinio bendradarbiavimo vietos lygmeniu. Valstybės narės užtikrina, kad vizos prašančių asmenų aptarnavimas būtų kuo mažiau sutrikdytas, kai išorės paslaugų teikėjas staiga nustoja teikti pagal sutartį numatytas paslaugas. Atitinkama (-os) valstybė(s) narė(s) glaudžiai bendradarbiauja su išorės paslaugų teikėju ir atidžiai kontroliuoja sutarties įgyvendinimą, visų pirma: a) paslaugų teikėjo teikiamą bendro pobūdžio informaciją vizos prašantiems asmenims; (b) technines ir organizacines saugumo priemones ir tinkamas technines ir organizacines priemones, skirtas apsaugoti, kad asmens duomenys nebūtų netyčia ar neteisėtai sunaikinti ar netyčia prarasti, pakeisti, neleistinai atskleisti ar palikti prieinami, ypač, kai tvarkomus duomenis tenka perduoti tinklu ir priimti bei perduoti dokumentus ir duomenis į diplomatinę atstovybę arba konsulinę įstaigą, taip pat apsaugoti nuo bet kokių kitų neteisėtų tvarkymo būdų; c) biometrinių tapatybės nustatymo priemonių paėmimą ir perdavimą ; d) priemones, kurių imamasi siekiant užtikrinti duomenų apsaugos ir duomenų saugumo, taip pat antikorupcinių nuostatų laikymąsi. Mokesčio, kurį moka prašymą dėl vizos teikiantis asmuo, suma , neatsižvelgiant į tai, ar valstybė narė bendradarbiauja su išorės paslaugų tiekėjais, negali viršyti 12 priede nustatytos sumos. Valstybės narės užtikrina, kad būtų numatyta tvarka, pagal kurią būtų nustatomas išorės paslaugų teikėjas bet kurio prašymo išduoti vizą atveju. Atitinkamos (-ų) valstybės (-ių) narės (-ių) konsulinės įstaigos personalas rengia mokymo kursus paslaugų teikėjui, kurie būtini norint vizos prašantiems asmenims pasiūlyti atitinkamas paslaugas ir suteikti pakankamos informacijos. 1.B.3 — Informacija Valstybės narės ir jų diplomatinės atstovybės arba konsulinės įstaigos viešai pateikia visą svarbią su prašymu išduoti vizą susijusią informaciją, įskaitant: a) prašymo išduoti vizą pateikimo kriterijus, sąlygas ir tvarką; b) tam tikrais atvejais kaip susitarti dėl susitikimo; c) kur prašymas turėtų būti pateiktas (kompetentingai diplomatinei atstovybei ar konsulinei įstaigai, bendram prašymų išduoti vizą centrui ar išorės paslaugų teikėjui). Informacija plačiajai visuomenei taip pat pateikiama bendroje Šengeno vizų interneto tinklavietėje. Turi būti sukurta bendra Šengeno vizų interneto tinklavietė siekiant toliau skatinti bendros vizų politikos taikymą ir palengvinti su vizų tvarkymu susijusią procedūrą. 1.B.4 — Visuomenės informavimas Prieš VIS pradedant veikti trečiojoje šalyje, valstybių narių diplomatinės atstovybės arba konsulinės įstaigos kartu su Komisijos delegacija pradeda kampaniją, kurios tikslas pranešti visuomenei apie tikslus, kurių siekiama, saugomus duomenis ir institucijas, kurios turi teisę naudotis VIS, ir asmenų, teikiančių prašymus išduoti vizą, teises. Toks visuomenės informavimas vyksta nuolat. 1.C Galimybės vizos prašantiems asmenims tiesiogiai patekti į valstybių narių diplomatines atstovybes ir konsulines įstaigas užtikrinimas Neatsižvelgiant į pasirinktą bendradarbiavimo formą, valstybės narės gali nuspręsti ir toliau užtikrinti galimybę vizos prašantiems asmenims pateikti prašymą išduoti vizą tiesiogiai savo diplomatinių atstovybių arba konsulinių įstaigų patalpose. Valstybės narės užtikrina, kad jei staiga nutrūktų bendradarbiavimas su kitomis valstybėmis narėmis arba išorės paslaugų teikėju, prašymai išduoti vizą būtų toliau priimami ir nagrinėjami. 1.D Sprendimų priėmimas ir skelbimas Valstybės narės informuoja Komisiją, kaip jos ketina organizuoti prašymų išduoti vizą priėmimą ir nagrinėjimą kiekvienoje konsulinėje įstaigoje. Komisija užtikrins, kad tokia informacija būtų tinkamai paskelbta bendroje Šengeno vizų interneto tinklavietėje . Valstybės narės nusiunčia Komisijai sudaromų sutarčių kopijas. 1.E Bendroji atsakomybė 1.E.1 Dokumentai Bet kuris dokumentas, duomenys arba biometrinės tapatybės nustatymo priemonės, gaunamos valstybės narės arba jos vardu, teikiant prašymą išduoti vizą, laikomi „konsuliniais dokumentais“ pagal Vienos konvenciją dėl konsulinių santykių ir yra atitinkamai naudojami. 1.E.2 Mokymas Prieš suteikiant leidimą rinkti biometrinės tapatybės nustatymo priemones, diplomatinės misijos arba konsulinio skyriaus personalas yra tinkamai parengiamas siekiant užtikrinti sklandų ir profesionalų jų dalyvavimą. 1.E.3 Atsakomybė Bet kuris asmuo arba valstybė narė, kurie patyrė žalą dėl neteisėto dokumentų nagrinėjimo arba bet kokio veiksmo, kuris yra nesuderinamas su šiuo reglamentu, turi teisę gauti kompensaciją iš valstybės narės, kuri yra atsakinga už patirtą žalą. Ši valstybė narė turėtų būti atleista nuo pareigos atlyginti žalą, visą arba iš dalies, jeigu ji įrodo, kad nėra atsakinga už įvykį, sukėlusį žalą. Ieškiniai valstybei narei dėl kompensacijos už žalą, kuri nurodyta ankstesniojoje pastraipoje, reguliuojami pagal atsakančios valstybės narės nacionalinės teisės nuostatas. 1.E.4 Bausmės Valstybės narės imasi būtinų priemonių užtikrinti, kad bet koks šio reglamento nuostatų pažeidimas, ypač bet koks netinkamas prašymų išduoti vizą duomenų naudojimas, baudžiamas taikant veiksmingas, proporcingas ir atgrasančias sankcijas, tarp jų administracines ir (arba) baudžiamąsias nuobaudas, kaip tai numatyta valstybių narių teisės aktuose. “